寄李怤去言
作者：呂本中
朝代：宋

paragraphs: 東南之望廬山英，李郎落落奇後生。
鳳凰麒麟在郊藪，芝蘭玉樹生階庭。
文章初如濫觴水，行見萬里通滄溟。
汪侯愛君筆不停，謂君詩似秋風清。
世間兒子甘縮手，蘇過趙柟俱抗行。
少年才氣乃如此，後来定是賢公卿。
伊昔先朝文物盛，君家諸父當朝廷。
外兄復是不世才，奇祥異瑞相輝映。
翻雲覆雨十年後，昏昏醉夢須君醒。
我生未壯日向衰，疾病侵凌心已灰。
眼中之人不易見，千變百技常追隨。
詩書深藏半鼠矢，筆墨高卧封蛛絲。
功名已矣付公等，田園肯放吾先歸。